Diari Oficial de la Generalitat Valenciana


Sumari del DOGV 5141, del 23-11-2005 (2005/12586)

DECRET 177/2005, de 18 de novembre, del Consell de la Generalitat, pel qual es regula el procediment administratiu aplicable a determinades instal·lacions d'energia solar fotovoltaica.
----------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2005/11/18/177/dof/vci/html**

### Dades del document

Número de DOGV
:   5141

Data del DOGV
:   23-11-2005

Secció del DOGV
:   I. DISPOSICIONS GENERALS

Número del document
:   2005/12273


Data del document
:   18-11-2005

Organisme emissor
:   Conselleria d'Infraestructures i Transport

Tipus de document
:   Decret

Correcció d'errades

Anàlisi jurídica

 Descriptors 

:   * energia solar
    * legislació
    * procediment administratiu
    * energia elèctrica
    * subministrament d'energia elèctrica

DECRET 177/2005, de 18 de novembre, del Consell de la Generalitat, pel qual es regula el procediment administratiu aplicable a determinades instal·lacions d'energia solar fotovoltaica. [2005/X12936]
  
La Llei 54/1997, de 27 de novembre, del Sector Elèctric, amb el seu ànim liberalitzador, establix pel que fa a l'àmbit de la generació d'energia elèctrica un model basat en la lliure competència, arreplegat en allò que es denomina el règim ordinari de producció, i fa compatible este model amb un règim especial que, sense incórrer en situacions discriminatòries que pogueren ser limitadores de la competència, impulsa el desenrotllament d'instal·lacions que contribuïxen als objectius de millora de l'eficiència, amb l'oportunitat de desenrotllament, per part de les empreses distribuïdores i comercialitzadores, de programes d'actuació que milloren l'eficiència i l'estalvi energètic, i per part de l'administració general de l'Estat i de les comunitats autònomes, d'establir plans d'estalvi i d'eficiència energètica, reducció del consum i protecció del medi ambient.
  
Este règim especial ha sigut adequat recentment a la mencionada Llei 54/1997 per mitjà del Reial Decret 436/2004, de 12 de març, pel qual s'establix la metodologia per a l'actualització i la sistematització del règim jurídic i econòmic de l'activitat de producció d'energia elèctrica en règim especial, entre la qual es troba l'energia solar fotovoltaica.
  
A més, tenint en compte les especials característiques de connexió a la xarxa de baixa tensió d'este tipus d'instal·lacions solars fotovoltaiques, el Reial Decret 1.663/2000, de 29 de setembre, ha regulat les condicions tècniques de connexió i les relacions entre els titulars de les dites instal·lacions i l'empresa distribuïdora a la qual es connecta la instal·lació, però sense definir el procediment administratiu necessari per a la posada en servici i registre d'este tipus d'instal·lacions, que continua regulat pel procediment general.
  
El Reial Decret 1.955/2000, d'1 de desembre, ha regulat les activitats de transport, distribució, comercialització, subministrament i procediments d'autorització d'instal·lacions d'energia elèctrica, en desenrotllament de la citada Llei 54/1997.
  
L'article 31.16 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, atribuïx a la Generalitat la competència exclusiva sobre les instal·lacions de producció, distribució i transport d'energia, quan este transport no isca del seu territori i el seu aprofitament no afecte una altra província o comunitat autònoma.
  
L'article 32.1.5 del citat Estatut d'Autonomia atribuïx la competència a la Generalitat per al desenrotllament legislatiu i l'execució del règim energètic en el marc de la legislació bàsica de l'Estat i, si és procedent, en els termes que esta establisca.
  
Fent ús de l'esmentada competència, l'Orde d'11 de juliol de 1995, de la Conselleria d'Indústria i Comerç, va establir un procediment de reconeixement i registre de les instal·lacions de producció d'energia elèctrica del règim especial l'aprofitament del qual no afecte una altra comunitat autònoma o el transport no isca de l'àmbit territorial comunitari.
  
En este moment es fa necessari definir un procediment administratiu aplicable a les instal·lacions d'energia solar fotovoltaica amb potència no superior a 100 kw que regule la documentació i els requisits necessaris per a la inscripció en el Registre d'Instal·lacions de Producció d'Energia Elèctrica en Règim Especial de la Comunitat Valenciana, que simplifique el procediment general establit pels Reials Decrets 1.955/2000 i 436/2004 i que complemente el de connexió a la xarxa de baixa tensió regulat pel Reial Decret 1.663/2000.
  
En virtut d'això, a proposta del conseller d'Infraestructures i Transport, conforme amb el Consell Jurídic Consultiu de la Comunitat Valenciana i després de la deliberació del Consell de la Generalitat, en la reunió del dia 18 de novembre de 2005,
  
DECRETE
  
Article 1. Objecte
  
El present decret té per objecte establir el procediment administratiu aplicable a les instal·lacions solars fotovoltaiques per a la seua posada en servici, i la inscripció en el Registre d'Instal·lacions de Producció d'Energia Elèctrica en Règim Especial de la Comunitat Valenciana.
  
Article 2. Àmbit
  
El present decret s'aplicarà a les instal·lacions solars fotovoltaiques que s'executen dins de l'àmbit territorial de la Comunitat Autònoma i no afecten una altra comunitat autònoma, de potència nominal no superior a 100 kw i la connexió de la qual a la xarxa de distribució s'efectue en baixa tensió.
  
Article 3. Classificació de les instal·lacions
  
Les instal·lacions solars fotovoltaiques es classifiquen des del punt de vista de la seua tramitació administrativa en dos grups:
  
- Instal·lacions de potència nominal igual o inferior a 10 kw. Les sol·licituds d'autorització i registre de les dites instal·lacions es tramitaran, després de la presentació prèvia de la corresponent memòria tècnica de disseny i del Certificat d'Instal·lació Elèctrica en Baixa Tensió, als efectes d'acreditar el compliment del Reglament Electrotècnic per a Baixa Tensió, aprovat pel Reial Decret 842/2002, de 2 d'agost (en avant, REBT).
  
- Instal·lacions de potència nominal superior a 10 kw. Són instal·lacions en què la definició de les seues característiques tècniques s'efectuarà per mitjà d'un projecte firmat pel tècnic titulat competent i visat pel col·legi oficial corresponent, i que exigiran per a la posada en servici, a més del Certificat d'Instal·lació Elèctrica en Baixa Tensió, la presentació d'un Certificat de Direcció d'Obra que garantisquen la concordança de la instal·lació amb el projecte presentat i la seua adaptació a la reglamentació vigent.
  
Article 4. Sol·licitud i determinació de les condicions tècniques de la connexió
  
El titular de la instal·lació sol·licitarà a l'empresa distribuïdora el punt i les condicions tècniques de la connexió necessàries per a l'execució de la instal·lació, d'acord amb el procediment establit en els articles 3 i 4 del Reial Decret 1.663/2000, de 29 de setembre, i es necessari per a això que la instal·lació fotovoltaica dispose de la condició d'instal·lació acollida al règim especial.
  
Article 5. Connexió a la xarxa i la inscripció en el Registre d'Instal·lacions de Producció d'Energia Elèctrica en Règim Especial de la Comunitat Valenciana. Procediment administratiu
  
Executada la instal·lació i superades les proves reglamentàries realitzades, les dos per instal·lador elèctric autoritzat, el titular de la instal·lació presentarà, en el Servici Territorial d'Energia de la província on radique esta, la corresponent sol·licitud de reconeixement de la condició d'instal·lació de producció acollida al Règim Especial i d'Inscripció de la Instal·lació en el Registre d'Instal·lacions de Producció d'Energia Elèctrica en Règim Especial de la Comunitat Valenciana, segons el model establit en l'annex I del present decret, junt amb la documentació que s'indica en els preceptes següents.
  
Article 6. Documentació exigible per a instal·lacions de potència nominal igual o inferior a 10 kw
  
Junt amb la sol·licitud a què es referix l'article anterior, l'interessat presentarà en exemplar duplicat la documentació següent, excepte el Certificat d'Instal·lació Elèctrica en Baixa Tensió, que ho serà per quintuplicat, sense perjuí dels procediments telemàtics, quan siguen establits:
  
- Certificat d'Instal·lació Elèctrica en Baixa Tensió, emés per l'empresa instal·ladora elèctrica autoritzada que ha executat la instal·lació, que acredite que esta s'ajusta al REBT, així com la memòria tècnica de disseny. Com a annex s'incorporaran instruccions per al correcte ús i manteniment d'estes.
  
- Fitxa de Característiques Tècniques de la Instal·lació, d'acord amb el model establit en l'annex II del present decret.
  
- Memòria Tècnica de Disseny, que definisca les característiques tècniques i de funcionament de la instal·lació i que incorporarà el corresponent esquema unifilar d'esta. Així mateix, haurà de contindre una avaluació quantificada de l'energia elèctrica que serà transferida a la xarxa.
  
- Contracte subscrit amb l'empresa distribuïdora titular de la xarxa a què es connecta la instal·lació solar fotovoltaica, després de complir prèviament les condicions establides en el Reial Decret 1.663/2000, de 29 de setembre.
  
- Document d'opció de venda de l'energia produïda a què es referix l'article 22 del Reial Decret 436/2004, de 12 de març.
  
- Certificat emés per l'encarregat de la lectura, que acredite el compliment del que disposa el Reglament de Punts de Mesurament i dels Consums i Trànsits de l'Energia Elèctrica, aprovat pel Reial Decret 2018/1997, de 26 de desembre.
  
Article 7. Documentació exigible per a instal·lacions de potència nominal superior a 10 kw
  
Junt amb la sol·licitud a què es referix l'article 5 del present decret, l'interessat presentarà en exemplar duplicat la següent documentació, excepte el Certificat d'Instal·lació Elèctrica en Baixa Tensió, que ho serà per quintuplicat, sense perjuí dels procediments telemàtics quan siguen establits:
  
- Projecte de la instal·lació.
  
- Certificat de Direcció d'Obra que acredite que la mencionada instal·lació s'ajusta al projecte presentat i complix la reglamentació i normativa aplicable vigent i, especialment, el REBT i el Reial Decret 1.663/2000, de 29 de setembre.
  
- Certificat d'Instal·lació Elèctrica en Baixa Tensió, emés per l'empresa instal·ladora elèctrica autoritzada que ha executat la instal·lació, que acredite que esta s'ajusta al REBT, així com el projecte de la instal·lació. Com a annex s'incorporaran instruccions per al correcte ús i manteniment d'estes.
  
- Fitxa de Característiques Tècniques de la Instal·lació Fotovoltaica, d'acord amb el model establit en l'annex II del present decret.
  
- Contracte subscrit amb l'empresa distribuïdora titular de la xarxa a què es connecta la instal·lació solar fotovoltaica, després de complir prèviament les condicions establides en el Reial Decret 1.663/2000,d e 29 de setembre.
  
- Document d'opció de venda de l'energia produïda a què es referix l'article 22 del Reial Decret 436/2004, de 12 de març.
  
- Certificat emés per l'encarregat de la lectura, que acredite el compliment del que disposa el Reglament de Punts de Mesurament i dels Consums i Trànsits de l'Energia Elèctrica, aprovat pel Reial Decret 2018/1997, de 26 de desembre.
  
Article 8. Resolució del procediment
  
El Servici Territorial d'Energia haurà de diligenciar les còpies del Certificat d'Instal·lació Elèctrica en Baixa Tensió, i tornar quatre d'estes, dos per a l'instal·lador autoritzat i dos per al titular, a fi que este puga quedar-se amb una còpia i entregar l'altra a la companyia elèctrica, requisit sense el qual no podrà connectar la instal·lació a les seues xàrcies.
  
El Servici Territorial d'Energia podrà sol·licitar l'esmena de la sol·licitud o de la documentació complementària, i procedirà a remetre un exemplar de la documentació presentada, junt amb la seua proposta, a la Direcció General d'Energia, la qual resoldrà, en el termini de sis mesos, el reconeixement de la condició d'instal·lació de producció acollida al règim especial i d'inscripció de la instal·lació en el Registre d'Instal·lacions de Producció d'Energia Elèctrica en Règim Especial de la Comunitat Valenciana.
  
Article 9. Comunicació de la inscripció en el Registre
  
1. De conformitat amb el que disposa l'article 12 del Reial Decret 436/2004, de 12 de març, l'òrgan directiu competent en matèria d'energia traslladarà la inscripció, en el termini d'un mes, a l'òrgan corresponent de l'administració general de l'Estat i a la Comissió Nacional d'Energia, per a la nota d'intervenció de la inscripció en el Registre Administratiu d'Instal·lacions de Producció d'Energia Elèctrica.
  
2. La inscripció també es comunicarà al sol·licitant, a l'empresa distribuïdora i a l'òrgan territorial competent en matèria d'energia.
  
DISPOSICIÓ ADDICIONAL
  
La posada en servici de les instal·lacions interiors receptores que s'alimenten de les instal·lacions solars fotovoltaiques objecte del present decret, s'haurà de realitzar la presentació prèvia de la documentació corresponent, per al seu registre i diligenciat, davant de l'òrgan territorial competent en matèria de seguretat industrial, d'acord amb el que establix l'article 18 del Reglament Electrotècnic per a Baixa Tensió, aprovat pel Reial Decret 842/2002, de 2 d'agost.
  
DISPOSICIÓ TRANSITÒRIA
  
Aquelles sol·licituds que en el moment de la entrada en vigor del present decret disposen d'inscripció prèvia o estiguen tramitant esta de conformitat amb la normativa anterior, seguiran tramitant-se d'acord amb la mencionada normativa anterior.
  
DISPOSICIONS FINALS
  
Primera
  
En tot allò no previst en el present decret, les instal·lacions solars fotovoltaiques connectades a la xarxes de baixa tensió es regiran pel Reial Decret 1.663/2000, de 29 de setembre, i pel Reial Decret 436/2004, de 12 de març, així com pels reglaments i la resta de disposicions en vigor que els resulten d'aplicació.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 18 de novembre de 2005
  
El president de la Generalitat,
  
FRANCISCO CAMPS ORTIZ
  
El conseller d'Infraestructures i Transport,


Còpia Permalink ELI